**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.03.2025, ora 08.00 – 27.03.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.03.2025, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 26.03.2025, la ora 11:00, atenţionarea hidrologică nr. 8-COD GALBEN, valabilă în intervalul 26.03.2025, ora 22:00-28.03.2025, ora 24:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE** pe râurile din bazinele hidrografice: Strei (afluent al Mureşului) – bazin superior și afluenţi bazin mijlociu **(judeţul: Hunedoara)**, Timiş – bazin amonte S.H. Sadova şi afluenţii aferenţi sectorului aval S.H. Sadova – amonte S.H. Lugoj **(judeţele: Caraş-Severin şi Timiş)**, Nera - bazin superior și afluenţi bazin mijlociu și inferior **(judeţul Caraş-Severin)**, Cerna – bazin superior şi afluenţi bazin mijlociu şi inferior **(judeţele: Gorj şi Caraş-Severin)**, Dunăre – afluenţii mici aferenţi sectorului amonte S.H. Calafat **(judeţele: Caraş Severin, Mehedinţi şi Dolj)**, Jiu – bazin amonte S.H. Sadu şi afluenţii aferenţi sectorului aval S.H. Sadu – amonte confluenţă cu râul Gilort **(judeţele: Hunedoara şi Gorj)**, Motru – bazin superior şi afluenţi bazin mijlociu şi inferior **(judeţele: Gorj şi Mehedinţi)**, Gilort – bazin superior şi afluenţi bazin mijlociu şi inferior **(judeţul Gorj)**, Olt – afluenţii aferenţi sectorului aval confluenţă cu râul Cibin – amonte Ac. Ionești **(judeţele: Sibiu, Vâlcea și Argeş)**, Olteţ – bazin superior și afluenţi bazin mijlociu **(judeţele: Gorj și Vâlcea).**

**Atenţionarea Hidrologică vizează în principal fenomenele de scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale, care se pot produce cu probabilitate și intensitate mai mare pe unele râuri mici din** **judeţele: Gorj și Mehedinţi.**

Această atenţionarehidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***ARGEŞ, CARAŞ-SEVERIN, DOLJ, GORJ, HUNEDOARA, MEHEDINŢI, SIBIU, TIMIŞ şi VÂLCEA*** (9 prefecturi) ***– COD GALBEN.***

**Debitele au fost în creştere** ca urmare a precipitațiilor căzute în interval şi propagării pe râurile din bazinele hidrografice: Bega Veche, Bega, Timiş, Bârzava, Moravița, Caraş, Nera, Cerna, Jiu, Olt şi bazinele superioare ale Argeşului şi Ialomiței şi doar prin propagare pe cursul superior al Prutului şi pe cursul inferior al Someşului.

Pe celelalte râuri debitele au fost relativ staționare, exceptând râurile din bazinele: Vişeu, Iza, Tur, Crasna, Barcău, Crişuri, Mureş şi bazinul superior şi mijlociu al Someşului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-70%, mai mari (în jurul şi peste mediile lunare) pe râurile din bazinele hidrografice: Vișeu, Iza, Tur, bazinele superioare ale Someșului Mare, Crișului Repede, Buzăului, Moldovei, bazinul superior și mijlociu al Bistriței şi mai mici (sub 30% din mediile lunare) pe râurile din bazinele hidrografice: Crasna, Crișul Alb, Târnava Mare, Moravița, Caraș, Nera, Cerna, Jiu, Vedea, Bârlad, pe afluenții Prutului și pe unii afluenți din bazinele hidrografice ale Oltului și Argeșului.

În interval a fost emisă o **atenționare hidrologică** pentru fenomene imediate.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în creştere** ca urmare a precipitațiilor în curs, celor prognozate şi propagării pe râurile din bazinele hidrografice: Bega Veche, Bega, Timiş, Bârzava, Moravița, Caraş, Nera, Cerna, Jiu, Olt, bazinele superioare şi mijlocii ale Argeşului şi Ialomiței, bazinul superior al Vedei şi doar prin propagare pe cursul superior al Prutului.

Pe celelalte râuri debitele vor fi relativ staționare, exceptând râurile din bazinele: Vişeu, Iza, Tur, Someş, Crasna, Barcău, Crişuri şi Mureş, unde vor fi în scădere.

Sunt posibile scurgeri importante pe versanți, torenți şi pâraie, viituri rapide pe râurile mici cu posibile efecte de inundații locale şi creşteri de niveluri şi debite pe unele râuri din zonele de deal și de munte, mai ales pe cele din sud-vestul țării, ca urmare a precipitațiilor sub formă de aversă prognozate și propagării.

**DUNĂRE**

**Debitul la intrarea în ţară** (secţiunea Baziaş) în intervalul 26-27.03.2025 **a fost în scădere, având valoarea de 5300 m3/s,** sub media multianuală a lunii **martie (6700 m3/s).**

În aval de Porțile de Fier debitele au fost în scădere la Gruia și pe sectorul Turnu Măgurele-Oltenița și în creștere pe sectoarele Calafat–Corabia și Călărași-Tulcea.

**Debitul la intrarea în ţară** (secţiunea Baziaş) **va fi în creștere (5400 m3/s).**

În aval de Porțile de Fier debitele vor fi în creștere la Gruia și pe sectorul Călărași–Tulcea și în scădere pe sectorul Calafat–Oltenița.

**2.** **Situaţia meteorologică în intervalul 26.03.2025, ora 09.00 –27.03.2025, ora 06.00**

**Administraţia Naţională de Meteorologie (A.N.M.) a emis în data de 26.03.2025, la ora 10:00, atenţionarea meteorologică nr. 23, astfel:**

**-informare meteorologică valabilă în intervalul 26.03.2025, ora 10:00-29.03.2025, ora 18:00, vizând cantități de apă însemnate și intensificări ale vântului: “**vor fi intervale în care va ploua în toate regiunile. Ploile vor avea îndeosebi caracter de aversă și mai ales prin acumulare cantitățile de apă vor fi de 15...25 l/mp, iar cu precădere în sud-vestul țării și în Carpații Meridionali, de peste 50...70 l/mp. Începând din după-amiaza zilei de joi (27 martie) vântul va avea intensificări în jumătatea de sud a țării, cu viteze în general de 40...60 km/h, iar pe crestele montane, rafalele vor depăși 70...80 km/h.”

**-COD GALBEN valabil în intervalul 26.03.2025, ora 12:00-28.03.2025, ora 12:00, vizând cantități de apă însemnate: “**în sudul Banatului, în vestul și nordul Olteniei și în vestul Carpaților Meridionali vor fi ploi cu caracter de aversă, iar mai ales prin acumulare cantitățile de apă vor fi de 40...60 l/mp.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă**vizate, astfel:*

***-către toate prefecturile*** (42 de prefecturi)-***informare meteorologică***;

***-către prefecturile judeţelor: CARAŞ-SEVERIN, GORJ, HUNEDOARA, MEHEDINŢI şi VÂLCEA*** (5 prefecturi)***-COD GALBEN.***

**În ţară** valorile termice diurne au fost în scădere față de ziua anterioară în sudul și în estul teritoriului, local semnificativă în special în estul Dobrogei și s-au situat în jurul normelor perioadei în regiunile sud-vestice și pe litoral, dar au caracterizat o vreme mai caldă decât în mod obișnuit la această dată în restul țării. Cerul a avut înnorări în majoritatea zonelor, iar aria ploilor, mai ales averse, s-a extins treptat dinspre extremitatea de sud-vest; a plouat în Banat, Oltenia, Muntenia, Transilvania, în cea mai mare parte a Crișanei și a Moldovei și local în Dobrogea și Maramureș. În sud-vestul, sudul și centrul țării local cantitățile de apă au fost de 10...15 l/mp, iar în nordul Olteniei, nord-vestul Munteniei și în vestul Carpaților Meridionali s-au acumulat izolat peste 25 l/mp. În Carpații Meridionali

și în nordul Carpaților Orientali, la altitudini foarte mari, au fost ninsori și lapoviță. Vântul a suflat slab și moderat, cu ușoare intensificări în Dobrogea și izolat pe crestele montane, iar noaptea local și în Oltenia și vestul Munteniei (viteze în general de 40...45 km/h). Mai este strat de zăpadă în zona montană înaltă (în general la peste 1800 m altitudine), unde măsura la ora 20, pe platformele stațiilor meteo, până la 69 cm în Munții Bucegi. Temperaturile maxime s-au încadrat între 10 grade la Sulina și 21 de grade la Hârșova și București-Filaret, iar la ora 6 valorile termice erau cuprinse între 7 grade la Toplița, Joseni, Amzacea și Târgu Lăpuș și 14 grade la Moldova Nouă. S-a semnalat ceață la începutul zilei pe alocuri în vestul și nord-vestul teritoriului și izolat în centru.

**Observație:** in intervalul de diagnoză au fost în vigoare 7 mesaje de atenționare cod galben pentru fenomene meteorologice periculoase imediate, 3 emise de către SRPV Sibiu, 2 de către SRPV Timișoara, 1 de SRPV Cluj și 1 de către CNPM pentru Muntenia.

**La Bucureşti** vremea s-a menținut deosebit de caldă pentru această perioadă din an, deși valorile termice au fost în ușoară scădere față de ziua anterioară. Cerul a avut înnorări, mai accentuate începând din orele după-amiezii, iar seara și noaptea temporar au fost averse moderate cantitativ (7...10 l/mp). Vântul a suflat slab până la moderat în prima parte a intervalului, apoi a avut ușoare intensificări (rafale de 35...40 km/h). Temperatura maximă a fost de 19 grade la Afumați, 20 de grade la stația meteo Băneasa și 21 de grade la Filaret (valori cu 6...7 grade peste mediile climatologice); la ora 6 se înregistrau 11 grade.

**3. Prognoza meteorologică în intervalul 27.03.2025, ora 09.00-28.03.2025, ora 9.00**

**În ţară** vremea va fi ușor mai caldă decât în mod caracteristic datei, dar în general închisă. Vor fi înnorări și va ploua, ziua în Banat, Crișana, Maramureș, Transilvania, Moldova și în cea mai mare parte a Olteniei și izolat în celelalte regiuni, iar noaptea cu precădere în sud-vest și sud. Ploile vor avea îndeosebi caracter de aversă și mai ales prin acumulare cantitățile de apă vor fi local de 10...15 l/mp, iar în sudul Banatului și în vestul și nordul Olteniei, precum și în vestul Carpaților Meridionali, izolat de peste 25...30 l/mp. Pe alocuri, în special în vest, vor fi descărcări electrice. La munte, la altitudini mai mari de 1900 m, trecător se vor semnala precipitații mixte. Vântul va avea intensificări în jumătatea de sud a teritoriului, cu viteze în general de 40...60 km/h, precum și la munte, în special pe creste unde rafalele vor depăși 70...80 km/h, iar pe arii restrânse și în centru (viteze de pana la 40...45 km/h). Temperaturile maxime se vor încadra între 10 și 20 de grade, iar cele minime se vor situa între 4 și 10 grade. Dimineața și noaptea pe areale mici se va forma ceață.

**La Bucureşti** vremea va fi ușor mai caldă decât în mod caracteristic datei. Cerul va avea înnorări și va ploua cu o probabilitate mai mare după-amiaza și noaptea. Vântul va avea temporar intensificări, cu viteze mai mari în partea a doua a intervalului (45...55 km/h). Temperatura maximă va fi de 15...16 grade, iar cea minimă de 7...9 grade.

***II. CALITATEA APELOR***

**Pe râurile interioare**

***Administrația Națională Apele Române*** revine cu informații despre poluarea cu nămol a râului Crasna în zona stației de epurare Zalău aparținând CAS SA Sucursala Zalău, pe raza localității Dersada, județul Sălaj, fenomen produs în data de 25.03.2025, la ora 10.00.

Personalul de specialitate din cadrul SGA Sălaj s-a deplasat pe teren pentru investigații și prelevări de probe de apă. Rezultatele parțiale ale analizelor probelor de apă prelevate sunt următoarele: la locul evenimentului: pH 6,6, MTS 1432 mg/l, detergenți 0,244 mg/l; în amonte de locul evenimentului: pH 7,2, oxigen dizolvat 8,69 mg/l; în aval de locul evenimentului: pH 7, oxigen dizolvat 8,55 mg/l.

A fost sistată evacuarea de apă cu nămol în urma controlului efectuat de către S.G.A. Sălaj.

**Pe fluviul Dunărea**

**S.G.A. Caraș-Severin** informează că în data de 26.03.2025, la ora 10:00, a fost semnalată o poluare a fluviului Dunărea cu produse petroliere (sub formă de irizații) în zona localității Moldova Nouă. S.G.A. Caraș-Severin și poliția de frontieră desfășoară investigații pentru identificarea sursei poluării. S-a aplicat material absorbant de tip spillsorb pe luciul de apă afectat. În jurul orei 16:00 poluarea a fost neutralizată.

Pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 25.03.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile cu indicativele:** **B-15** (municipiul București), **B-10** (comuna Chiajna, jud. Ilfov).

**2. În domeniul solului şi vegetaţiei**

**A.R.B.D.D. Tulcea:**

-informează că în data de 26.03.2025, în jurul orei 13:30, a fost semnalat un incendiu de vegetație pe malul de nord-est al Lacului Istria, jud. Constanța. Acesta a afectat o suprafață de cca 9 ha de stuf şi papură şi s-a stins de la sine în data de 26.03.2025, la ora 16:40;

-revine cu informații despre incendiul de vegetație semnalat în data de 25.03.2025, în jurul orei 11.30, în zona canal Dranov malul drept-Canal Gâscova, pe raza Districtului Ecologic Murighiol-Sfântu Gheorghe. Acesta a afectat o suprafață de cca 30 ha de stuf şi papură şi s-a stins de la sine în data de 25.03.2025, la ora 23:00;

-revine cu informații despre incendiul de vegetație semnalat în data de 25.03.2025, în jurul orei 13.30, în zona lac Căzănele-Braț Sulina, pe raza Districtului Ecologic Sulina, jud. Tulcea. Acesta a afectat o suprafață de cca 250 ha de stuf şi papură şi s-a stins de la sine în data de 25.03.2025, la ora 22:00;

-revine cu informații despre incendiul de vegetație semnalat în data de 25.03.2025, în jurul orei 15:00, în partea de sud a Lacului Golovița, pe raza Districtului Ecologic Razim-Sinoe, jud. Tulcea. Acesta a afectat o suprafață de cca 15 ha de stuf şi papură şi s-a stins de la sine în data de 25.03.2025, la ora 22:00.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**